ORDE do 3 de febreiro de 2005 pola que se clasifica como benéfico-social a Fundación Lusekelo-Alegría.
CONSELLERÍA DA PRESIDENCIA, RELACIÓNS INSTITUCIONAIS E ADMINISTRACIÓN PÚBLICA — III. OUTRAS DISPOSICIÓNS — 16/02/2005

Visto o expediente de clasificación da Fundación Lusekelo-Alegría, con domicilio en Vigo.
Supostos de feito.
1. A fundación formulou solicitude de clasificación para os efectos da súa inscrición no Rexistro de Fundacións de Interese Galego.
2. A Fundación Lusekelo-Alegría foi constituída en escritura pública outorgada en Vigo o vinte de decembro de dous mil catro, ante o notario Santiago Botas Prego, co número cinco mil trescentos cincuenta e dous do seu protocolo por Jesús Campos Bernárdez, Marta Muñiz Fernández, María-Rosa Agulla Álvarez, Manuel Fernández de la Torre, Ignacio Albo Quiroga, Jesús Muñiz González, Mónica-Patricia Muñoz Sobrino, Ramiro Taboada González, María del Pilar Robes Argibay, Adolfo-José Labandeira Prieto, María-Teresa Rodríguez Aparicio, María-Victoria Pérez Rodríguez, María-Asunción Rubio Domínguez, Teresa Rodríguez Parada, Francisca-María Nicolás Pérez, Beatriz-María Pérez Homem de Almeida, Salvador Montes Bon, Olga Pompeya Sobrino Ramilo, Marcial-Carlos Muñoz Sobrino, María-Jesús Iglesias García, Irene Arroyo Campos e María Luz Rey Cordal.
3. O obxecto da fundación, segundo establece o artigo seis dos estatutos, é promover e activar o desenvolvemento integral de individuos e colectivos aos que a pobreza, a enfermidade ou calquera outra situación de indixencia lles impida acadalo polos seus propios medios. Será prioritaria a atención aos máis débiles (nenos, mulleres, pobres, enfermos) para cubrir as súas necesidades.
4. O padroado da fundación estará integrado por Jesús Muñiz González, Mónica Patricia Muñoz Sobrino, Ramiro Taboada González, Aurora María Nieves Blanco, Teresa Rodríguez Parada, Beatriz María Pérez Homem de Almeida e Ignacio Álava Ayesa.
5. A comisión integrada polos secretarios xerais de todas as consellerías elévalle ao conselleiro da Presidencia, Relacións Institucionais e Administración Pública proposta de clasificación como benefico-social da Fundación Lusekelo-Alegría, dado o seu obxecto e finalidade, polo que, véndose cumpridos os requisitos exixidos na Lei 7/1983, do 22 de xuño, e na Lei 11/1991, do 8 de novembro, de reforma da lei anterior, de réxime das fundacións de interese galego, e segundo establece o artigo 32.1º e 2º do Decreto 248/1992, do 18 de xuño, polo que se aproba o Regulamento de organización e funcionamento do protectorado das fundacións de interese galego, procede a súa clasificación como benéfico-social e a súa adscrición á Consellería de Asuntos Sociais, Emprego e Relacións Laborais.
Fundamentos de dereito.
1. O artigo 34 da Constitución española recoñece o dereito de fundación para fins de interese xeral de acordo coa lei e o artigo 27.26º do Estatuto de autonomía para Galicia outórgalle competencia exclusiva sobre o réxime das fundacións de interese galego.
2. De acordo co disposto no artigo 32.2º c) do Decreto 248/1992, do 18 de xuño, polo que se aproba o Regulamento de organización e funcionamento do protectorado das fundacións de interese galego, correspóndelle a esta consellería a clasificación da fundación e a adscrición á consellería correspondente, quen exercerá plenamente o protectorado sobre ela.
3. Á vista do que antecede, pódense considerar cumpridas as finalidades tanto legais como regulamentarias establecidas para o caso, de acordo coa proposta realizada pola Comisión de Secretarios Xerais na súa reunión do día 1 de febreiro de 2005.
Vista a Constitución española de 1978, o Estatuto de autonomía de Galicia (Lei orgánica 1/1981, do 6 de abril); a Lei 7/1983, do 22 de xuño, e na Lei 11/1991, do 8 de novembro, de reforma da anterior, de réxime das fundacións de interese galego, así
como as demais normas de desenvolvemento e de xeral aplicación.
Na súa virtude,
DISPOÑO:
Clasificar como benefico-social a Fundación Lusekelo-Alegría, adscribíndoa á Consellería de Asuntos Sociais, Emprego e Relacións Laborais, que exercerá plenamente o protectorado sobre ela.
Santiago de Compostela, 3 de febreiro de 2005.
Jaime Pita Varela
Conselleiro da Presidencia, Relacións
Institucionais e Administración Pública